**ŽSO MISIJA**

***Ugdyti organizacijos narius remiantis skautiška ideologija***

Misiją suprantame, kaip esminę Žemaitijos skautų organizacijos egzistavimo prasmę bei pagrindinį tikslą, kurio siekiame visomis organizuojamomis veiklomis. Taikydami skautiškojo metodo elementus siekiame prisidėti prie visapusiško asmens ugdymosi (fizinis, emocinis, intelektinis, socialinis, dvasinis ugdymas) bei gebėjimo suvokti save kaip bendruomenės narį.

**ŽSO VIZIJA 2022-2026 m.**

***Dinamiška ir tikslingai veikianti skautų organizacija, kurios pagrindą sudaro gerai organizuoti, aktyvūs ir nuosekliai veiklą vykdantys struktūriniai vienetai.***

Dinamiška, nestovinti vietoje, prisitaikanti prie kintančios aplinkos, reaguojanti į kintančius narių ir visuomenės poreikius organizacija. Veikianti pagal bendrai organizacijos narių nustatytas veiklos kryptis, susitartus tikslus. Struktūrinių vienetų veikla vykdoma laikantis nustatytos tvarkos bei veiklos plano. Organizuojamos kokybiškos, prasmingos, nusibrėžto tikslo link vedančios veiklos. Vienetams vadovauja tinkamai pasiruošę vadovai. Vienetai sudaryti laikantis amžiaus, lyties, narių kiekio vienete rekomendacijomis. Nariai supranta savo atsakomybes ir įsipareigojimus prieš organizaciją ir stengiasi visada dalyvauti veiklose. Organizacijos nariai vadovaujasi aiškiais skautų principais, vertybėmis ir laikosi specifinių tradicijų.

**STRATEGINĖS KRYPTYS 2022–2026 m.**

**1. ŽSO NARIO INDENTITETO IR UGDYMO PRIEMONIŲ IŠGRYNINIMAS**

**ŽSO NARYS**

***Kiekvienas narys aiškiai supranta ir laikosi savo įsipareigojimo organizacijai.***

Kiekvienas organizacijos narys aktyviai įsitraukia į ŽSO veiklą. Narystės išraiška organizacijoje suprantama dvejopai:

1. Nariai, nuosekliai dalyvaujantys ŽSO skautiško ugdymo procese;
2. Nariai išėję ugdymo programą (davę vyresniosios skautės ar skauto vyčio įžodį), savo narystę išreiškia aktyviu įsitraukimu į ugdymo proceso organizavimą, ugdymo sąlygų kūrimą.

**ŽSO NARIO VERTYBĖS**

***Įsitraukimas, atsakingumas, susitarimų laikymasis – bendruomeniškumas***

Strategijos įgyvendinimui reikalinga atitinkama ŽSO narių elgesio kultūra. ŽSO nariai supranta, jog veiklų organizavimo, vykdymo, planavimo, įvairių klausimų sprendimai, bendrų susitarimų ieškojimas yra visų ŽSO narių narystės išraiškos dalis, tad atsižvelgiant į savo patirtį bei turimas kompetencijas, kiekvienas narys įsitraukia į organizacijoje vykstančius procesus. Narystė ŽSO neatsiejama nuo aiškių pareigų prisiėmimo, tad kiekvienas narys sąžiningai ir garbingai atlieka savo pareigas vardan bendro ŽSO tikslo siekimo. ŽSO vertina kiekvieno nario unikalumą, gerbia kiekvieno nario nuomonę ir lūkesčius, tačiau viliasi, jog ŽSO narys supranta, kad bendri, demokratiškai priimti nutarimai, yra aukščiau asmeninių ambicijų.

**ŽSO SKAUTŲ UGDYMAS**

***Skautų ugdymas vykdomas vadovaujantis ugdymo programa.***

Skautų ugdymo programa apibrėžia nariams keliamas žinių ir gebėjimų apimtis. Žinios ir gebėjimai periodiškai vertinami stovyklų ir žygių metu. Įgytos žinios ir gebėjimai pažymimi suteikiant atitinkamą patyrimo laipsnį.

**ŽSO VEIKLOS**

***Skautų ugdymo pagrindas – veikimas gamtoje.***

Žygiai, stovyklos ir kita veikla gamtoje yra pagrindinės skautų ugdymo priemonės. Nuosekliam ugdymui užtikrinti sudaromas subalansuotas veiklų planas. Veiklų planas sudaromas vadovaujantis amžiaus ir skautiškos patirties kriterijais, ugdymo programa; organizacijoje esamų visuotinių renginių tradicijomis. Kitos veiklos tik papildo pagrindines ugdymo priemones.

**2. EFEKTYVUS ŽSO STRUKTŪRŲ VEIKIMAS**

**ŽSO VALDYMAS**

***Valdymo struktūra atitinka poreikį keistis.***

Strateginius ŽSO klausimus sprendžia organizacijos narių išrinkti atstovai. Skautų ugdymo veiklą organizuoja ir įgyvendina organizacijos atstovų deleguoti ŽSO nariai. Šiuo būdu siekiama įtraukti daugiau organizacijos vadovų ir taip tolygiau paskirstyti veiklos krūvį.

**ŽSO STRUKTŪRINIAI VIENETAI**

***Optimali struktūrinio vieneto kiekybinė ir kokybinė sudėtis kokybiškai veiklai užtikrinti.***

Struktūriniai vienetai sudaromi atsižvelgiant į vienetų sudarymo rekomendacijas. Taip sudaromos tinkamos sąlygos skautų ugdymo organizavimui, asmeninei saviraiškai, nuomonės raiškai.

**STRATEGIJOS ĮGYVENDINIMO VERTINIMAS**

|  |  |  |  |  |
| --- | --- | --- | --- | --- |
| Rodikliai \ vertinimas | Puikiai | Gerai | Patenkinamai | Prastai |
| Organizacijos narių skaičiaus pokytis | Padidėjo 10 % | Kito ± 10 % | Sumažėjo 10–20 % | Sumažėjo daugiau nei 20 % |
| ŽSO draugovių ir gaujų skaičius  | Padidėjo 1 ir daugiau | nepakito | sumažėjo 1 | Sumažėjo daugiau nei 1 |
| ŽSO draugoves ar gaujas sudaro 4–7 skiltys | Daugiau kaip 90 % | 90–75 % | 74–60 % |  Mažiau nei 60 % |
| ŽSO skiltis sudaro 5–9 nariai | Daugiau kaip 90 % | 90–75 % | 74–60 % |  Mažiau nei 60 % |
| Vadovų, atliekančių konkrečias nustatytas funkcijas, skaičius | Daugiau kaip 90 % | 90–75 % | 74–60 % |  Mažiau nei 60 % |
| Narių skautavimo trukmė bent 2 m. (iki 11 m. amžiaus) | Daugiau kaip 90 % | 90–75 % | 74–60 % |  Mažiau nei 60 % |
| Narių skautavimo trukmė bent 3 m. (nuo 12 m. amžiaus) | Daugiau kaip 90 % | 90–75 % | 74–60 % |  Mažiau nei 60 % |
| Narių įsitraukimas į skilties, draugovės, organizacijos veiklas. Draugovių ir gaujų narių dalyvavimas organizuotose veiklose | Daugiau kaip 90 % | 90–75 % | 74–60 % |  Mažiau nei 60 % |